Bratislava 12. marca (TASR) – Predseda opozičného Smeru-SD Robert Fico považuje zadržanie riaditeľa Slovenskej informačnej služby (SIS) Vladimíra Pčolinského za "politické divadlo", ktorého cieľom bolo prekryť nečinnosť vlády v boji s pandémiou. Kritizuje aj spôsob zadržania Pčolinského, poškodí to podľa neho bezpečnostné záujmy a suverenitu štátu. Uviedol to na piatkovej tlačovej konferencii.
"Ak je podozrenie z toho, že zobral úplatok, nech odíde z funkcie, ale nie tak, že poškodíme celému Slovensku," povedal Fico. Podotkol, že aj na Pčolinského sa vzťahuje prezumpcia neviny. Poukázal tiež na to, že jeho obvinenie vychádza aj z výpovede kajúcnika. Zároveň však pripomenul, že Pčolinského do funkcie nominoval predseda vlády Igor Matovič (OĽANO) a politicky ho kryje predseda hnutia Sme rodina Boris Kollár.
Vládnu krízu označil predseda opozičnej strany za "nekončiacu telenovelu". Opätovne vyzval vládny kabinet, aby sa začal venovať štátu a ľuďom, alebo nech skončí. Kritizoval tiež piatkové vyjadrenie predsedu koaličnej SaS Richarda Sulíka, že si chce zobrať čas na rozhodnutie v strane o ďalších krokoch do pondelka (15.3). Upozornil, že kým sa riešia vzťahy v koalícii, zomierajú stovky ľudí.
K avizovanej demisii ministra zdravotníctva Mareka Krajčího (OĽANO) povedal, že výmena ministra nič nezmení. Hovorí, že boj s pandémiou je premiérskou, nie ministerskou agendou
Pčolinského zadržali vo štvrtok (11. 3.), dôvodom majú byť podozrenia z korupcie. Úrad špeciálnej prokuratúry stále zadržanie nekomentoval. Pčolinský je nominantom Sme rodina. SIS vedie od apríla 2020.
Počet podpisov na iniciovanie referenda za predčasné voľby sa blíži k číslu 300.000. V piatok to uviedol predseda Smeru-SD Robert Fico. Na vyhlásenie referenda treba 350.000 podpisov od občanov. Fico avizoval, že vyzbierať chcú viac. Šéf mimoparlamentného Hlasu-SD Peter Pellegrini dúfa, že prezidentka Zuzana Čaputová nebude naťahovať čas a po odovzdaní podpisov vyhlási referendum čo najskôr.
Podľa Fica potrebujú vyzbierať približne 500.000 podpisov, pretože očakávajú, že hlava štátu dá referendovú otázku posúdiť Ústavnému súdu SR. Fico si tiež vie predstaviť, že sa bude skúmať každý jeden podpis.
Pellegrini podľa svojich slov verí, že prezidentka cíti neudržateľnosť situácie, a preto využije čo najkratšie lehoty na to, aby bolo čo najskôr vypísané referendum za predčasné voľby.
Petíciu za referendum iniciovali strany Smer-SD a Hlas-SD, pridala sa k nim aj SNS. Deklarujú, že má ísť o apolitické občianske referendum. Iniciatívu podporila aj Konfederácia odborových zväzov. Občanov sa chcú v referende pýtať, či súhlasia s tým, aby sa skrátilo ôsme volebné obdobie NR SR tak, aby sa parlamentné voľby vykonali do 180 dní odo dňa vyhlásenia výsledkov referenda.